Tweejarige in Belhar doodgeskiet(Foto: pixabay) ŉ Tweejarige seuntjie is dood nadat hy Maandagaand in Belhar doodgeskiet is in ŉ voorval wat vermoedelik met bendegeweld verband hou. Kapt. FC van Wyk, polisiewoordvoerder in die Wes-Kaap, sê die Belhar-polisie het ŉ klagte van ŉ skietery by die adres ontvang. Met die polisie se aankoms op die toneel, is die seuntjie reeds na ŉ brandweerstasie vir mediese hulp geneem. “Die slagoffer het ŉ skietwond aan die gesig opgedoen. Nooddienswerkers het hom dood verklaar,” sê Van Wyk. Die omstandighede van die voorval word ondersoek en ŉ saak van moord is aanhangig gemaak. “Die motief vir die skietery is vermoedelik bendeverwant.” Enigiemand met inligting oor die voorval kan die polisie se Stop Misdaadnommer by 08600 10111 bel.